Minn elezzjonijiet importanti...għal festa oħra ta' futbol Is-sena li għadna kif bdejna se tkun is-sena tat-Tazza tad-Dinja, is-sena ta' anniversarju importanti għar-Reġina Eliżabetta II u s-sena li fiha pajjiżna se jissejjaħ biex jivvota f'elezzjoni ġenerali. L-2022 se toffrilna wkoll elezzjonijiet fil-Korea t'Isfel, il-Brażil u Franza, il-Logħob tal-Commonwealth u l-Kampjonati Ewropej tan-nisa Euro 2022 f'Londra. Hi s-sena li fiha l-Eurovision se jsir fl-Italja wara s-suċċess tal-grupp Maneskin, u pajjiżna se jkun qed jerġa' jorganizza l-festival nazzjonali biex jintgħażel l-artist li se jirrapreżentana f'Turin. Sinifikanti wkoll il-fatt li fl-2022 se naraw ir-ritorn tal-grupp leġġendarju ABBA, b'kunċert "virtwali" f'Londra. U l-kantanta Adele ukoll tirritorna b'kunċerti li hemm pjanati fir-Renju Unit u l-Istati Uniti. Malta tivvota f'elezzjoni ġenerali L-ewwel xhur tal-2022 se jkunu bla dubju immarkati minn kampanja elettorali li fiha l-Maltin u l-Għawdxin huma imsejjħa biex jeleġġu l-Gvern għall-ħames snin li ġejjin. Żgur li l-Prim Ministru jaf eżatt meta se jsaffar is-suffara. Iżda fattur li jista' jaffetwa d-data tal-elezzjoni jaf ikun il-Covid – bin-numri marbuta mal-pandemija mistennija jkomplu jiżdiedu, kif fuq kollox seħħ fl-ewwel tliet xhur tas-sena li għaddiet. Fejn tidħol politika – irrispettivament minn meta tiġi l-elezzjoni ġenerali – l-2022 se tkun qed tara żviluppi dwar l-iskandli l-kbar tal-Electrogas u l-bejgħ tal-isptarijiet. Filwaqt li wieħed jistenna li tibda titwettaq ġustizzja b'rabta mal-qtil ta' Daphne Caruana Galizia. Żgur li fil-Parlament se jkollna wiċċ ġdid ta' deputat laburista li jrid jieħu post Silvio Grixti, li rriżenja ftit tal-jiem ilu. Il-pandemija tibqa' element li taffetwa l-elementi kollha ta' ħajjitna; mhux b'inqas avvenimenti kulturali bħall-Karnival u l-festi tal-Għid. Bid-dilettanti tal-Ġimgħa l-Kbira jittamaw li s-sitwazzjoni tkun aħjar, u l-purċissjonijiet (wara nuqqas ta' sentejn) isiru. Elezzjoni importanti fi Franza Emmanuel Macron daħal fit-tmexxija ta' Franza fl-2017. U din is-sena se jkun qed jiffaċja test elettorali importanti. L-elezzjoni se ssir f'April li ġej, hekk kif kollox jindika li l-elementi estremisti fil-pajjiż qed ikomplu jsaħħu l-appoġġ fost l-elettorat. Tant li anke f'każ li Macron jirbaħ din l-elezzjoni se tkun diffiċli għalih li jmexxi b'dawn l-elementi opposti għalih. Ġublew tal-Plantinu għar-Reġina Fi Frar, ir-Reġina Eliżabetta II se tiċċelebra 70 sena fuq it-tron tar-Renju Unit. Iżda ċ-ċelebrazzjonijiet ta' dan il-Ġublew uniku se jsiru f'Ġunju, għalkemm s'issa għadu ħadd ma jaf eżatt x'tip ta' attivitajiet se jsiru u l-programm li qed jitħejja mill-familja Rjali. Dan dejjem minħabba s-sitwazzjoni tal-pandemija. Hu x'inhu l-każ, is-70 tat-tron ifissru epoka unika għad-dinja – mara li rat mhux biss pajjiż jiżviluppa f'nazzjon modern u b'kulturi diversi, iżda wkoll stat li daħal u ħareġ mill-Unjoni Ewropa f'dan l-istess perijodu kemm ilha Reġina tar-Renju Unit. Jerġa' jitfaċċa Donald Trump Fl-2022, l-eks President Amerikan Donald Trump se jkun qed iniedi l-pjattaforma soċjali tiegħu bl-isem ‘Truth’. Dan wara li s-sena li għaddiet kien ġie imbullkat minn Twitter. U għalhekk iddeċieda li joħloq pjattaforma fuq l-internet li tkun kontrollata minnu. ‘Truth’ se tkun online sa Marzu li ġej. Festa oħra ta’ futbol Fit-12 ta’ Novembru tibda t-Tazza tad-Dinja; il-kompetizzjoni tal-futbol tant mistennija, li din is-sena se ssir fil-Qatar...u (kif jindikaw id-dati) se ssir fix-Xitwa. Din hija l-ewwel darba li l-FIFA se torganizza Tazza tad-Dinja f’pajjiża Għarbi. Bl-istadium jinsabu kważi kollha tefa’ ta’ ġebla minn xulxin. Interessanti l-fatt li t-Tazza tad-Dinja tal-Qatar tibqa’ sejra sal-festi tal-Milied – bil-finali fit-18 ta’ Diċembru. Dan il-programm fih innifsu se jħarbat ukoll diversi kampjonati nazzjonali, fosthom dawk li jsiru fl-Ewropa. Fatt ieħor interessanti hu li se jkun hemm numru ta’ ismijiet kbar li żgur se jitilfu dan l-appuntament uniku, bħal Erling Haaland u Edin Dzeko. Bil-Portugall ta’ Ronaldo u l-Italja ta’ Jorginho se jispiċċaw jeleminaw wieħed lill-ieħor jekk jiġu kontra xulxin fil-play-offs li se jsiru fi ftit tal-jiem oħra.